Koska markkinoiden väärinkäyttöasetuksen soveltamisalaan kuuluvien liiketoimien volyymi Yhdistyneessä kuningaskunnassa on merkittävä, on perusteltua arvioida, onko aiheellista laajentaa 6 artiklan mukainen poikkeus koskemaan sen keskuspankkia ja tarvittaessa julkisia elimiä, joiden tehtävänä on julkisen velan hoito tai jotka osallistuvat siihen. Tämän arvioinnin piiriin selkeästi kuuluvat yhteisöt ovat Yhdistyneen kuningaskunnan keskuspankki (Bank of England) ja Yhdistyneen kuningaskunnan velkakonttori (United Kingdom Debt Management Office).

Edellä mainitussa kertomuksessa ja delegoidussa asetuksessa ei arvioitu sitä, miten Yhdistyneessä kuningaskunnassa käsitellään sen oikeusjärjestelmään kuuluvia velkakonttoreita ja keskuspankkeja tai näiden yhteisöjen tekemiin liiketoimiin sovellettavia riskinhallintastandardeja, sillä se oli jäsenvaltio. Koska Yhdistyneestä kuningaskunnasta on kuitenkin tulossa kolmas maa, nyt on asianmukaista esittää Euroopan parlamentille ja neuvostolle markkinoiden väärinkäyttöasetuksen 6 artiklan 5 kohdan mukainen kertomus, jossa analysoidaan, onko poikkeus markkinoiden väärinkäyttöasetuksen soveltamisalasta asianmukaista laajentaa koskemaan kyseisen maan asianomaisia yhteisöjä.

Markkinoiden väärinkäyttöasetuksen 6 artiklan 5 kohdan kolmannen alakohdan mukaan kertomukseen olisi sisällyttävä vertaileva analyysi siitä, miten julkisia elimiä, joiden tehtävänä on julkisen velan hoito tai jotka osallistuvat siihen, ja keskuspankkeja käsitellään kolmansien maiden oikeusjärjestelmissä, sekä riskinhallintastandardeista, joita sovelletaan näiden elinten ja keskuspankkien toteuttamiin liiketoimiin. Lisäksi markkinoiden väärinkäyttöasetuksen 6 artiklan 5 kohdan kolmannessa alakohdassa säädetään, että jos kertomuksessa todetaan etenkin vertailevan analyysin perusteella, että on tarpeen ottaa käyttöön markkinoiden väärinkäyttöasetuksessa säädettyjä velvoitteita ja kieltoja koskeva poikkeus näiden kolmansien maiden keskuspankkien rahapoliittisten tehtävien osalta, komission olisi laajennettava edellä mainittu poikkeus koskemaan myös kyseisten kolmansien maiden keskuspankkeja.

Tätä varten komissio tilasi Centre for European Policy Studies -ajatushautomolta (CEPS) ja Bolognan yliopistolta ulkopuolisen selvityksen markkinoiden väärinkäyttöasetuksessa ja rahoitusmarkkina-asetuksessa säädetyistä kolmansien maiden keskuspankkeja ja muita yhteisöjä koskevista vapautuksista (”Exemptions for third-country central banks and other entities under the Market Abuse Regulation (MAR) and the Markets in Financial Instruments Regulation (MiFIR”). Selvitys perustuu kyselytutkimukseen ja asiakirjatutkimukseen. Siinä analysoidaan markkinoiden väärinkäytön kehyksiä ja riskinhallintastandardeja, joita sovelletaan keskuspankkeihin ja velkakonttoreihin 13:lla kolmannen maan lainkäyttöalueella. Nämä lainkäyttöalueet valittiin ensisijaisuuden perusteella muun muassa sen mukaan, oliko niiden rahoitussektori järjestelmän toimivuuden kannalta kooltaan merkittävä. Selvityksessä verrataan useita markkinoiden väärinkäyttöä koskevia sääntöjä ja riskinhallintastandardeja ”eurooppalaiseen viitearvoon”. Se perustuu Euroopan unionissa ja sen jäsenvaltioissa sovellettaviin vastaaviin sääntöihin ja standardeihin, joilla arvioidaan, onko markkinoiden väärinkäyttöasetuksen 6 artiklan 5 kohdan mukainen poikkeus tarpeen ja asianmukainen.

Asetuksen (EU) N:o 596/2014, jäljempänä ’markkinoiden väärinkäyttöasetus’, 6 artiklan 1 kohdassa säädetään poikkeuksesta, jonka mukaan asetusta ei sovelleta liiketoimiin, toimeksiantoihin eikä toimintaan, kun niiden toteuttajana on jäsenvaltio (tai jos jäsenvaltio on liittovaltio, jokin liittovaltion jäsenistä), Euroopan keskuspankkijärjestelmän (EKPJ) jäsenet, yhden tai useamman jäsenvaltion ministeriö, virasto tai erillisyhtiö tai sen puolesta toimiva henkilö silloin, kun tarkoituksena on rahapolitiikan, valuuttakurssipolitiikan tai julkisen velan hoitamista koskevan politiikan toteuttaminen.

i) luottamuksellisen tiedon käyttö henkilöstön jäsenten toimesta

ii) henkilöstön jäsenten toteuttamat varoja ja rahoitusvälineitä koskevat liiketoimet

iii) henkilöstön riippumattomuus ja eturistiriidat

iv) menettelytapasääntöjen noudattamisen valvonta.

Analyysi pohjautuu CEPS:n toteuttaman selvityksen päätelmiin. Vaikka selvityksessä tarkastellaan edellä mainittuja sääntöjä, joita sovelletaan Yhdistyneessä kuningaskunnassa sen ollessa jäsenvaltio, se kuitenkin tarjoaa kaikki tarvittavat tiedot, jotta voidaan arvioida kattavasti, onko asianmukaista laajentaa 6 artiklan 1 kohdassa tarkoitettu poikkeus koskemaan Bank of Englandia ja United Kingdom Debt Management Officea.

Kaikki analyysissä huomioon otetut seikat kuvataan yksityiskohtaisesti CEPS:n selvityksessä.

3.2.Yhteenveto Yhdistynyttä kuningaskuntaa koskevasta analyysistä

Markkinoiden väärinkäyttöä koskeva järjestelmä

Markkinoiden väärinkäyttöä koskevia sääntöjä sovelletaan tällä hetkellä Yhdistyneeseen kuningaskuntaan suoraan, sillä se on jäsenvaltio. Markkinoiden väärinkäyttöasetus on unionin markkinoiden väärinkäyttöä koskevan sääntelykehyksen perusta. Tästä seuraa, että Yhdistyneellä kuningaskunnalla on asianmukaiset sisäpiirikauppoja ja sisäpiiritiedon laitonta ilmaisemista, markkinoiden manipuloinnin kaikkia muotoja sekä markkinoiden väärinkäyttöä koskevan järjestelmän poikkeuksia koskevat säännöt. Koska Yhdistynyt kuningaskunta kuitenkin on parhaillaan eroamassa Euroopan unionista, on aiheellista pohtia mahdollisia muutoksia, joita se saattaa tulevaisuudessa tehdä markkinoiden väärinkäyttöä koskevaan järjestelmäänsä. Markkinoiden väärinkäyttöä koskevaan säädösluonnokseen ”The Market Abuse (Amendment) (EU Exit) Regulations 2018” liitetyn selityksen perusteella vaikuttaa siltä, että Yhdistyneen kuningaskunnan hallituksen selkeänä aikomuksena on olla lähitulevaisuudessa tekemättä politiikan muutoksia sen markkinoiden väärinkäyttöä koskevaan järjestelmään, joka on luotu markkinoiden väärinkäyttöasetuksella, lukuun ottamatta tilanteita, joissa tämä on aiheellista maan uuden EU:n ulkopuolisen aseman osoittamiseksi ja siirtymän helpottamiseksi.

Riskinhallintastandardit

Bank of England soveltaa kattavia riskinhallintasääntöjä liiketoimien, toimeksiantojen ja toiminnan suhteen rahapolitiikan, valuuttakurssipolitiikan tai julkisen velan hoitamista koskevan politiikan toteuttamiseksi. Näillä säännöillä asetetaan henkilöstön jäsenille salassapitovelvollisuus ja kielletään sisäpiiritiedon ilmaiseminen ja käyttö henkilökohtaisen edun saamiseksi. Lisäksi sisäisissä menettelytapasäännöissä asetetaan rajoituksia henkilöstön jäsenten toteuttamille varoja ja rahoitusvälineitä koskeville liiketoimille, sääntöjä eturistiriitojen hallitsemiseksi sekä selkeitä sääntöjä raportointisuhteista tilanteissa, joissa menettelytapasääntöjä sovelletaan. Bank of Englandilla on käytössä myös kurinpitomenettelyjä, joissa asetetaan seuraamukset mainittujen sääntöjen noudattamatta jättämisestä.

United Kingdom Debt Management Officella on luotettava menettelytapasääntöjen järjestelmä, jota sovelletaan sen henkilöstön jäseniin. Suurin osa niistä sisältyy virkamiesten hallintoa koskevaan lakiin (Civil Service Management Code). Kuten muiltakin virkamiehiltä, velkakonttorin henkilöstöltä edellytetään salassapitovelvollisuuden noudattamista ja sisäpiiritiedon käytön välttämistä yksityisten taloudellisten etujen edistämiseen. Henkilöstön jäsenet eivät saa sijoittaa osakkeisiin ja muihin arvopapereihin, jos tällaiset sijoitukset ovat heidän työnsä luonteen vastaisia. Lisäksi sovellettavat eturistiriitoja koskevat säännöt estävät heitä olemasta mukana sellaisissa päätöksissä, jotka saattaisivat vaikuttaa heidän sijoitustensa arvoon. Velkakonttorilla on käytössä kurinpitomenettelyt henkilöstösääntöjen rikkomisesta sekä muista tilanteista, joissa henkilöstön jäsenten toimet häiritsevät tai vahingoittavat organisaation toimintaa tai mainetta.

4.PÄÄTELMÄT

Komissio katsoo saatujen tietojen ja tehdyn analyysin perusteella, että Yhdistyneen kuningaskunnan keskuspankille (Bank of England) ja velkakonttorille (United Kingdom Debt Management Office) on aiheellista myöntää poikkeus markkinoiden väärinkäyttöasetuksen vaatimuksista, kun Yhdistyneestä kuningaskunnasta tulee kolmas maa.

Tämä päätelmä ei vaikuta mahdollisiin tulevaisuudessa tehtäviin muutoksiin, kun otetaan huomioon muutokset kolmansien maiden lainsäädännössä tai muuttuneet olosuhteet, jotka saattavat edellyttää poikkeuksen piiriin kuuluvien kolmansien maiden keskuspankkien ja velkakonttorien luettelon tarkistamista.